**NOTĂ DE FUNDAMENTARE**

|  |  |  |  |  |  |  |
| --- | --- | --- | --- | --- | --- | --- |
| **Secţiunea 1**  **Titlul prezentului proiect de act normativ**  HOTĂRÂRE  privind aprobarea Strategiei naţionale anticorupţie pe perioada 2016 – 2020, a seturilor de indicatori, riscurilor asociate obiectivelor şi măsurilor din strategie și a surselor de verificare, a inventarului măsurilor de transparență instituțională și de prevenire a corupției, precum şi a standardului de publicare a informaţiilor de interes public | | | | | | |
| **Secţiunea a 2 – a**  **Motivul emiterii actului normativ** | | | | | | |
| **1. Descrierea situaţiei actuale**:  Guvernul României a aprobat Strategia naţională anticorupţie pentru perioada 2012 – 2015 (SNA) prin Hotărârea nr. 215/2012, documentul incluzând Inventarul măsurilor preventive anticorupţie şi al indicatorilor de evaluare, precum şi Planul naţional de acţiune pentru implementarea Strategiei naţionale anticorupţie.  SNA 2012 - 2015 a instituit un mecanism de misiuni tematice de evaluare la nivelul instituţiilor publice, care a implicat derularea unor vizite de evaluare de către echipe de experţi formate din reprezentanţi ai celor cinci platforme de cooperare (inclusiv societatea civilă). În cei patru ani de aplicare a strategiei au fost evaluate 17 instituții centrale și 66 de entități din administrația publică locală.  Evaluările internaționale au subliniat în mod constant utilitatea documentului strategic. Cel mai recent raport privind progresele înregistrate de România în cadrul mecanismului de cooperare și de verificare (MCV) consideră că *“Strategia națională anticorupție este instrumentul de bază prin care se încurajează acordarea de prioritate măsurilor preventive adoptate de către administrația publică, atât la nivel național, cât și la nivel local. Proiectele concrete de prevenire a corupției din cadrul ministerelor, unele finanțate din fonduri ale UE și de organizații neguvernamentale, vor continua să contribuie în mod util la lupta împotriva corupției în cadrul administrației*”. Aprecieri similare au fost formulate de către GRECO (Grupul de state împotriva corupţiei – Consiliul Europei) și Organizația pentru Cooperare și Dezvoltare Economică (OCDE).  După aprobarea SNA 2012 – 2015 de către Guvern, documentul a fost asumat de către Parlamentul României şi sistemul judiciar.  Beneficiul major adus de această strategie a fost accentul pus pe implementarea standardelor de integritate. Comparativ cu nivelul de implicare în implementarea SNA privind sectoarele vulnerabile şi administraţia publică locală 2008-2010 (4 instituții publice și 12 primării), aproximativ 2500 de instituții publice, de la ministere la primării și de la autorități independente la companii cu capital de stat au lucrat împreună cu Ministerul Justiției (MJ) pentru a găsi cele mai eficiente mecanisme de aplicare a măsurilor preventive.  Stabilitatea cadrului legislativ și instituțional anticorupție, manifestat inclusiv sub forma alocării resurselor bugetare și umane pentru autoritățile specializate (Direcția Națională Anticorupție - DNA, Agenția Națională de Integritate - ANI, Direcția Generală Anticorupție - DGA), contribuie la explicarea eficienței crescute a acestor autorități, în special în zona de combatere, răsplătită de creşterea încrederii cetăţenilor în instituțiile anticorupție.  Promovarea politicii penale de încurajare a recuperării veniturilor dobândite din săvârșirea de infracțiuni ,precum şi reglementarea unor instrumente moderne legislative (precum valorificarea anticipată a bunurilor sechestrate și confiscarea extinsă), au determinat o creștere semnificativă a indicatorilor înregistrați de procurori și instanțe în materia dispunerii măsurilor de indisponibilizare și confiscare.  Mecanismul de evaluare reciprocă între instituțiile publice, deja instituționalizat prin SNA 2012 – 2015, a relevat importanța pârghiilor administrative manageriale în prevenirea corupției.  La nivelul administrației publice locale au fost identificate bune practici în implementarea SNA, precum: elaborarea de coduri de etică și conduită, specializate pe domeniul fondurilor europene, respectiv achiziții publice; implementarea unor proceduri on-Iine de tip e-guvernare; organizarea de dezbateri și activități de instruire pentru promovarea bunelor practici anticorupție la nivelul administrației publice locale, pentru informarea cetățenilor; constituirea de registre pentru evidenţa cazurilor de abţinere în luarea deciziei în situaţii de conflict de interese, respectiv privind evidența incidentelor de integritate.  Evaluările reciproce realizate între instituțiile publice au identificat o serie de deficiențe, care pot reprezenta repere pentru următorii ani, respectiv pentru perioada 2016 - 2020:   * Necesitatea consolidării structurilor de prevenire la nivelul instituțiilor publice, precum și a celor de control intern și audit, alături de specializarea analizei de riscuri instituționale. * Educația anticorupție reprezintă o prioritate majoră. Există un deficit semnificativ de cunoaștere de către angajați și manageri a standardelor legale de integritate (protecția avertizorului de integritate, consilierea etică, pantouflage, gestiunea funcțiilor sensibile). * Gestionarea creanțelor provenite din infracțiuni, în special în faza de administrare a bunurilor sechestrate și de valorificare a celor confiscate. * Prevenirea corupției în mediul politic și identificarea formulei de transpunere a măsurilor restante prevăzute de SNA în ceea ce privește soluționarea în termen de 72 de ore a cererilor de încuviințare a percheziției, reținerii sau arestării preventive a membrilor Parlamentului, precum și cu privire la adoptarea codului de etică al acestora. * Intensificarea eforturilor de consolidare a integrității în mediul de afaceri, inclusiv în întreprinderile publice, mai ales prin: implementarea unui plan de integritate, dezvoltarea și aplicarea codului etic al întreprinderii publice, instituirea de mecanisme pentru protecția avertizorilor de integritate, aplicarea de măsuri preventive pentru funcțiile sensibile și de mecanisme de tratare a incidentelor de integritate. * Din rapoartele transmise de unitățile administrativ teritoriale (UAT-uri), se poate remarca o abordare formalistă a prevenirii corupției la nivel local. Codurile de etică sunt elaborate la nivelul unui număr redus de UAT-uri, iar persoanele responsabile cu consilierea etică exercită un rol formal. Măsura privind declararea cadourilor nu este cunoscută la nivelul UAT-urilor şi în majoritatea instituţiilor nu se implementează. Nu există proceduri de prevenire a conflictelor de interese și incompatibilităților. Prevederile privind interdicțiile post-angajare (pantouflage-ul) și instituția avertizorului de integritate sunt foarte puțin sau deloc cunoscute la nivelul instituțiilor administrației publice locale, la fel ca și informațiile privind publicarea datelor în format deschis. | | | | | | |
| **2. Schimbări preconizate:**  Următoarele elemente constituie premise pentru SNA 2016-2020:   * Menținerea abordării conform căreia orice nou dosar al ANI sau al DNA constituie un eşec al managementului instituţiei de a preveni incidentele de integritate; * Asigurarea stabilității legislative și instituționale (DNA, ANI) în materia luptei împotriva corupției; * Consolidarea bunelor practici deja consacrate: implementarea planurilor sectoriale de integritate, mecanismul de autoevaluare semestrială privind măsurile preventive anticorupție, misiunile de evaluare tematică de tipul *peer review*, cooperarea la nivelul celor cinci platforme, recomandările cu caracter general rezultate din misiunile de evaluare, analiza post incident realizată de MJ și publicarea listei instituțiilor în care au avut loc incidente de integritate; * Preluarea, la nivel intern, a recomandărilor mecanismelor externe de evaluare (MCV, Raportul UE anticorupție, Convenția ONU împotriva Corupției, GRECO); * Prioritizarea măsurilor de prevenire și educație anticorupție; * Corelarea cu alte politici sectoriale (Planul Național de Acțiune 2016-2018 pentru implementarea angajamentelor asumate prin Parteneriatul pentru o Guvernare Deschisă, inițiativele Ministerului pentru Consultare Publică și Dialog Civic de creștere a transparenței instituționale, reforma funcției publice, Strategia națională pentru competitivitate 2015-2020, Strategia naţională de apărare a ţării pentru perioada 2015 ‐ 2019, Strategia de dezvoltare a sistemului judiciar 2015-2020); * Includerea în planul de acțiune al SNA a unor măsuri prioritare punctuale, cu impact la nivel național, cu alocarea resurselor bugetare necesare (interne și externe).   Raportul de audit privind implementarea SNA 2012-2015 validează o parte din concluziile evaluării realizate de Secretariatul tehnic al SNA, asigurat de Ministerul Justiției, și prezentate Guvernului în luna martie 2016. Acesta recomandă selectarea câtorva priorități pentru următoarea strategie, precum achizițiile publice și alte tipuri de contracte în care parte sunt instituțiile publice, dar și transparența. De asemenea, raportul recomandă implementarea sistemului PREVENT (de semnalare a eventualelor situaţii de conflict de interese în procedurile de achiziţii publice), utilizarea SEAP pentru întregul proces de achiziții publice, dar și punerea la dispoziția publicului a informațiilor respective în format deschis. Este recomandată introducerea "listei negre" a societăților și persoanelor din conducerea acestora (ex. administratori/membri din consiliul de administrație/consiliul de supraveghere/directorat/directori generali/directori) care au încălcat legea privind achizițiile publice, dar și includerea întreprinderilor publice și a administrației publice locale printre prioritățile noii strategii anticorupție.  Alte recomandări se referă la următoarele instrumente, care ar putea fi folosite pentru a spori transparenţa la nivel local:   * Monitorizarea implementării la nivel local a Legii nr. 544/2001 privind liberul acces la informaţiile de interes public, cu modificările şi completările ulterioare, * Implicarea populației în elaborarea bugetelor locale, instruirea funcționarilor locali și a societăților în care municipalitatea este acționar, * Evaluarea sistemică a publicării proactive de informații de interes public de către autoritățile publice locale, * Analizarea implementării efective a solicitărilor de informații, derularea unor campanii de sensibilizare cu privire la drepturile cetățenilor de a obține informații de la nivelul autorităților locale.   Raportul de audit mai subliniază importanţa identificării proceselor de luare a deciziilor care sunt vulnerabile și lipsite de transparență. În cazul în care procesul de luare a deciziilor nu este transparent, acesta ar trebui să fie schimbat (de exemplu, în recrutarea de medici în spitale, alocarea de bani pentru instituțiile medicale, achiziționarea de echipamente medicale și medicamente). Este încurajată utilizarea de soluții electronice (e-certificate, e-înregistrare pentru medici, e-rețete, e-consiliere de către medici, e-școală, inclusiv e-testare) pentru a limita posibilitățile de corupție.  Raportul recomandă și oferirea de diverse stimulente pentru a motiva organizațiileși organele lor de conducere să integreze politici anticorupție, de exemplu, prin alocarea de fonduri suplimentare pe baza prezenței măsurilor anticorupție sau eliberarea unui certificat de „bună guvernare" pentru instituție sau administrația locală. În plus, raportul recomandă ca Ministerul Justiției și alte autorități să introducă inițiative de sensibilizare și conștientizare cu privire la impactul fenomenului de corupție. Este recomandată includerea riscurilor de mituire a funcționarilor publici străini conform Convenției OCDE în sesiunile de formare profesională la care participă reprezentanții mediului de afaceri.  Implementarea recomandărilor rundei a patra de evaluare GRECO cu privire la parlamentari, dar și luarea în considerare a restrângerii imunităților, sunt alte două aspecte abordate de raportul de audit. Asigurarea stabilității instituțiilor-cheie anticorupție, alocarea de fonduri suplimentare și resurse umane adecvate pentru acestea, dar și punerea unui accent mai mare pe confiscarea bunurilor ilicite sunt, de asemenea, recomandate.  Raportul de audit recomandă creșterea gradului de educație anticorupție pentru entitățile publice și private interesate, prin module de instruire pentru funcționarii publici și personalul contractual, dar și cursuri de formare, cu testare interactivă on-line, pentru persoanele din conducerea instituțiilor publice.  În ceea ce privește mecanismul de monitorizare a SNA, raportul de audit recunoaște valoarea adăugată a misiunilor de evaluare și recomandă menținerea lor, deoarece acestea constituie o măsură extrem de benefică de sensibilizare și consiliere. Se recomandă și adăugarea unui mecanism de urmărire a punerii în aplicare a recomandărilor formulate ca urmare a misiunilor.  Se recomandă alocarea de resurse financiare pentru implementarea politicii anticorupție.  Scopul principal al SNA 2016-2020 este promovarea integrității, prin aplicarea riguroasă a cadrului normativ şi instituţional în vederea prevenirii corupției în România.  Documentul are un caracter multidisciplinar şi este adresat tuturor instituţiilor publice reprezentând puterea executivă, legislativă şi judecătorească, autorităţilor publice locale, mediului de afaceri şi societăţii civile.  Pentru fiecare tip de intervenţie, sunt identificate obiective generale şi specifice. Toate acestea sunt dezvoltate prin asumarea transparenței decizionale și a guvernării deschise ca și corolar al prezentului document strategic, dublat de abordarea trihotomică de intervenţie strategică în domeniul anticorupţie: prevenire, educaţie şi combatere.  SNA 2016–2020 propune creșterea calității implementării prevederilor privind accesul la informații de interes public. Efectul măsurilor de transparență instituțională va fi în continuare potențat prin corelarea SNA cu acțiunile legate de guvernare deschisă.  Strategia menține paradigma care a stat la baza SNA 2012–2015, și anume aceea a asimilării cu un eșec de management a oricărui nou dosar al Direcției Naționale Anticorupție și al Agenției Naționale de Integritate. Astfel, se consolidează această abordare introducând-se mecanisme concrete de gestionare a eșecului de management prin evaluări ex-post, dezvoltarea de măsuri particularizate post incident și corelarea evaluării performanței manageriale cu cea a integrității instituționale.  SNA 2016 – 2020 va continua să acorde prioritate măsurilor preventive în sectoarele expuse la corupție. Progresul limitat al prevenției în intervalul 2012 – 2015 a condus la alegerea strategică de a menține sectoarele identificate în strategia anterioară și suplimentarea acestora cu cele ale educației și sănătății. Strategia reflectă, totodată, cele mai recente angajamente asumate de România în plan internațional în cadrul Summit-ului Anticorupție de la Londra, fiind incluse Parteneriatul pentru o Guvernare Deschisă, recomandările GRECO din rundele III și IV de evaluare, precum și reiterarea unui obiectiv strategic național, aderarea la OCDE, inclusiv la Convenția și Grupul de lucru anticorupție.  Strategia urmărește creşterea gradului de cunoaștere și înțelegere a standardelor de integritate de către angajați și beneficiarii serviciilor publice, dar și consolidarea performanței de combatere a corupţiei prin mijloace penale și administrative.  SNA 2016–2020 continuă abordarea strategiei precedente în ceea ce privește implementarea la nivelul autorităților și instituțiilor publice a planurilor de integritate. Astfel, fiecare instituție care aderă la SNA urmează să își dezvolte propriul plan de integritate. Secretariatul tehnic al SNA, prin Direcția de Prevenire a Criminalității (DPC), va continua să ofere expertiză, îndrumare și suport pentru aceste demersuri. Pentru autoritățile publice locale, MJ va continua parteneriatul cu Ministerul Dezvoltării Regionale și Administrației Publice, asigurând în acest fel coordonarea măsurilor de implementare a SNA și la nivel local.  Implementarea SNA se va realiza sub autoritatea şi în coordonarea ministrului justiţiei, cu raportare către Guvern. MJ va comunica, anual, Parlamentului României o sinteză a stadiului implementării SNA. În sprijinul procesului de monitorizare se vor menţine platformele de cooperare dezvoltate în cadrul SNA 2012-2015: platforma autorităţilor independente şi a instituţiilor anticorupţie; platforma administraţiei publice centrale; platforma administraţiei publice locale – coordonată în parteneriat cu MDRAP; platforma mediului de afaceri; platforma societăţii civile.  Platformele vor fi convocate semestrial sau ori de câte ori este nevoie. Pentru sprijinirea procesului de monitorizare și de implementare a măsurilor prevăzute de strategie, Direcția de Prevenire a Criminalității din cadrul MJ asigură și secretariatul tehnic al SNA. | | | | | | |
| **3. Alte informaţii:** Nu este cazul. | | | | | | |
| **Secţiunea a 3-a**  **Impactul socio-economic al proiectului de act normativ** | | | | | | |
| **1. Impact macro-economic**  Implementarea SNA 2016 – 2020 va conduce la atingerea a cel puțin șase rezultate:   * Încadrarea în media UE privind percepția și mentalitatea publică internă legată de amploarea fenomenului de corupție din România; * Reducerea substanțială, cu cel puțin 50%, a cazurilor de fraudare și corupere a procedurilor de achiziții publice și a incidentelor de integritate în sectoarele vulnerabile identificate; * Implementarea măsurilor preventive anticorupție în peste 80% din instituțiile publice și întreprinderile publice, ca parte a unui plan de integritate dezvoltat pe bază de analiză de risc și standarde de control managerial intern; * Atingerea obiectivelor MCV și asimilarea instituțională națională a procedurilor de evaluare, ca o garanție a ireversibilității măsurilor de consolidare a integrității în exercitarea funcțiilor publice; * Aderarea României la Convenția anti-mită a OCDE; * Promovarea regională și internațională a expertizei anticorupție deținută de România. | | | | | | |
| **11. Impactul asupra mediului concurenţial şi domeniului ajutoarelor de stat:**  Proiectul de act normativ nu se referă la acest subiect | | | | | | |
| **2. Impact asupra mediului de afaceri**  Strategia urmărește promovarea unui mediu de afaceri concurenţial, corect şi integru și reducerea oportunităților la corupție în sectorul privat. | | | | | | |
| **21.Impactul asupra sarcinilor administrative**  Proiectul de act normativ nu se referă la acest subiect | | | | | | |
| **22.Impactul asupra întreprinderilor mici și mijlocii**  Proiectul de act normativ nu se referă la acest subiect | | | | | | |
| **3. Impact social**  Proiectul de act normativ nu se referă la acest subiect | | | | | | |
| **4. Impact asupra mediului**  Proiectul de act normativ nu se referă la acest subiect | | | | | | |
| **5. Alte informaţii**  Nu sunt | | | | | | |
| **Secţiunea a 4-a**  **Impactul financiar asupra bugetului general consolidat,**  **atât pe termen scurt, pentru anul curent, cât şi pe termen lung (pe 5 ani)**  Pentru implementarea măsurilor cuprinse în inventarul măsurilor de transparență instituțională și de prevenire a corupției (anexa 1 la SNA) este necesar ca fiecare instituție publică cu un număr mediu de 50 de angajați să aloce, în medie, un buget de aproximativ 900.000 lei instituție/an (echivalentul a aproximativ 200.000 euro). Acest buget poate asigura o implementare minimală a standardelor legale în materie, prin desemnarea de persoane responsabile, cu o încărcătură echilibrată de sarcini de serviciu, formare profesională pe teme de integritate, infrastructură IT, inclusiv pagina WEB funcțională. Aceste măsuri fiind unele cu caracter recurent, deja reglementate de legislația în vigoare, ar trebui să se regăsească anual în buget. Pentru cazurile în care aceste resurse nu sunt încă acoperite, este important ca fiecare instituție publică să își revizuiască prioritățile de bugetare pentru a asigura reflectarea în bugetele pentru anii 2017 - 2020 a acestor resurse minimale. În plus, pentru măsurile cu caracter de noutate prevăzute în acest document strategic, este necesar un buget total de aproximativ 437.000.000 lei.  Finanţarea se va asigura prin bugetele instituţiilor implicate în implementarea SNA, cu posibilitatea apelării la surse externe precum Programul Operațional Capacitatea Administrativă (POCA) 2014-2020, în special prin obiectivul 2.2. Creșterea transparenței, eticii și integrității la nivelul autorităților și instituțiilor publice. | | | | | | |
| - în mii lei (RON) - | | | | | | |
| Indicatori | Anul curent | Următorii patru ani | | | | Media pe cinci ani |
| 1 | 2 | 3 | 4 | 5 | 6 | 7 |
| 1. Modificări ale veniturilor bugetare, plus/minus, din care:  a) buget de stat, din acesta:   1. impozit pe profit 2. impozit pe venit   b) bugete locale   1. impozit pe profit   c) bugetul asigurărilor sociale de stat:   1. contribuții de asigurări |  |  |  |  |  |  |
| 2 Modificări ale cheltuielilor bugetare, plus/minus, din care: |  |  |  |  |  |  |
| a) buget de stat, din acesta: |  |  |  |  |  |  |
| 1. cheltuieli de personal |  |  |  |  |  |  |
| 1. bunuri și servicii |  |  |  |  |  |  |
| b) bugete locale: |  |  |  |  |  |  |
| 1. cheltuieli de personal |  |  |  |  |  |  |
| 1. bunuri și servicii |  |  |  |  |  |  |
| c) bugetul asigurărilor sociale de stat: |  |  |  |  |  |  |
| 1. cheltuieli de personal |  |  |  |  |  |  |
| 1. bunuri și servicii |  |  |  |  |  |  |
| 3. Impact financiar, plus/minus, din care:  a)buget de stat   1. cheltuieli de personal   b) bugete locale |  |  |  |  |  |  |
| 4. Propuneri pentru acoperirea creşterii cheltuielilor bugetare |  |  |  |  |  |  |
| 5. Propuneri pentru a compensa reducerea veniturilor bugetare |  |  |  |  |  |  |
| 6. Calcule detaliate privind fundamentarea modificărilor veniturilor şi/sau cheltuielilor bugetare |  | | | | | |
| 7. Alte informaţii |  | | | | | |
| **Secţiunea a 5-a**  **Efectele proiectului de act normativ asupra legislaţiei în vigoare** | | | | | | |
| **1. Măsuri normative necesare pentru aplicarea prevederilor proiectului de act normativ (acte normative în vigoare ce vor fi modificate sau abrogate, ca urmare a intrării în vigoare a proiectului de act normativ):**  SNA porneşte de la premisa stabilității legislative și instituționale a cadrului anticorupție care a generat performanță în activitatea DNA și ANI.  Cu toate acestea, anumite intervenţii asupra cadrului legislativ sunt necesare. În SNA sunt propuse modificări legislative privind trei dintre măsurile preventive care nu au și-au dovedit eficiența în practică (consilierul de etică, interdicțiile post angajare și protecția avertizorului de integritate).  De asemenea, prin strategie se urmărește implementarea recomandărilor GRECO din rundele trei și patru de evaluare, o parte dintre acestea necesitând intervenții legislative.  În plus, strategia vizează transpunerea în legislația națională a Directivei 2014/42/UE a Parlamentului European şi a Consiliului din 3 aprilie 2014 privind înghețarea și confiscarea instrumentelor și produselor infracțiunilor săvârșite în Uniunea Europeană și a Directivei 849/2015/UE privind prevenirea utilizării sistemului financiar în scopul spălării banilor sau finanţării terorismului, de modificare a Regulamentului (UE) nr. 648/2012 al Parlamentului European şi al Consiliului şi de abrogare a Directivei 2005/60/CE a Parlamentului European şi a Consiliului şi a Directivei 2006/70/CE a Comisiei.  Principalele acte normative avute în vedere pentru a fi modificate sunt:   * Legea nr. 286/2009 privind Codul penal, cu modificările şi completările ulterioare; * Legea nr. 135/2010 privind Codul de procedură penală, cu modificările şi completările ulterioare; * Legea nr. 7/2004 privind Codul de conduită a funcţionarilor publici, republicată; * Legea nr. 477/2004 privind Codul de conduită a personalului contractual din autorităţile şi instituţiile publice; * Legea nr. 188/1999 privind Statutul funcţionarilor publici, republicată, cu modificările şi completările ulterioare; * Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare; * Ordonanţa de urgenţă a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora; * Legea nr. 571/2004 privind protecţia personalului din autorităţile publice, instituţiile publice şi din alte unităţi care semnalează încălcări ale legii; * Legea nr. 334/2006 privind finanţarea activităţii partidelor politice şi a campaniilor electorale, republicată, cu modificările şi completările ulterioare; * Codul deontologic al judecătorilor şi procurorilor.   Alte acte normative care e posibil să fie modificate pe perioada implementării SNA:   * Regulamentele Camerei Deputaţilor şi Senatului; * Legislația privind accesul la informații de interes public și transparentă decizională.   Acte normative noi:   * Cadrul normativ secundar în vederea garantării protecției avertizorilor de integritate; * Act normativ privind activitatea de control intern; * Act normativ privind controlul și sancționarea încălcării interdicțiilor post-angajare; * Codul de conduită a membrilor parlamentului. | | | | | | |
| **11. Compatibilitatea proiectului de act normativ cu legislația în domeniul achizițiilor publice**  Proiectul de act normativ nu se referă la acest subiect | | | | | | |
| **2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare:**  Proiectul de act normativ nu se referă la acest subiect | | | | | | |
| **3. Măsuri normative necesare aplicării directe a actelor normative comunitare**  Proiectul de act normativ nu se referă la acest subiect | | | | | | |
| **4. Hotărâri ale Curţii de Justiţie a Uniunii Europene**  Proiectul de act normativ nu se referă la acest subiect | | | | | | |
| **5. Alte acte normative şi/sau documente internaţionale din care decurg angajamente, făcându-se referire la un anume acord, o anume rezoluţie sau recomandare internaţională ori la alt document al unei organizaţii internaţionale:**  Proiectul de act normativ nu se referă la acest subiect | | | | | | |
| **6. Alte informaţii**  Nu sunt. | | | | | | |
| **Secţiunea a 6-a**  **Consultările efectuate în vederea elaborării proiectului de act normativ** | | | | | | |
| **1. Informaţii privind procesul de consultare cu organizaţiile neguvernamentale, institute de cercetare şi alte organisme implicate**  În vederea elaborării SNA 2016-2020, au fost derulate consultări preliminare în perioada februarie-mai 2016. La 16 februarie a.c. a avut loc prima rundă de discuții pe tema noii SNA. Reuniunea a reprezentat o primă etapă a procesului de consultări și dezbateri publice care urmează să fie organizate de către MJ. Scopul acestor dezbateri a fost continuarea colaborării și a implicării instituțiilor publice centrale și locale, a mediului de afaceri și a societății civile în elaborarea noii strategii.  Cu această ocazie, MJ a lansat procesul de centralizare a celor mai bune idei de măsuri anticorupție. Cei interesați au formulat astfel de măsuri, între 16 februarie și 20 martie, prin intermediul formularului accesibil la adresa http://goo.gl/forms/ggS2eVLj3j, propunerile venite din partea cetățenilor fiind preluate în strategie  În perioada martie-mai 2016, au avut loc 6 runde de consultări, sub forma platformelor de cooperare:  a. Platforma autorităţilor independente şi a instituţiilor anticorupţie;  b. Platforma administraţiei publice centrale;  c. Platforma administraţiei publice locale;  d. Platforma mediului de afaceri;  e. Platforma societăţii civile.  Proiectul strategiei a fost pus în dezbatere publică, fiind afişat pe site-ul Ministerului Justiţiei începând cu 17 iunie 2016.  Următoarele instituţii au fost consultate/au participat la dezbaterile publice şi reuniunile tehnice organizate de Ministerul Justiţiei în perioada februarie – iunie 2016 (se va completa după dezbaterea publică). | | | | | | |
| **2. Fundamentarea alegerii organizaţiilor cu care a avut loc consultarea precum şi a modului în care activitatea acestor organizaţii este legată de obiectul proiectului de act normativ**  A se vedea secţiunea a 6-a, pct. 1. | | | | | | |
| **3. Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr.521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative**  Se va completa după dezbaterea publică. | | | | | | |
| **4. Consultările desfăşurate în cadrul consiliilor interministeriale în conformitate cu prevederile Hotărârii Guvernului nr. 750/2005 privind constituirea consiliilor interministeriale permanente**  Proiectul de act normativ nu se referă la acest subiect | | | | | | |
| **5. Informaţii privind avizarea de către:**  **a) Consiliul Legislativ**: proiect avizat de către Consiliul Legislativ.  **b) Consiliul Suprem de Apărare a Ţării**  **c) Consiliul Economic şi Social**  **d) Consiliul Concurenţei**  **e) Curtea de Conturi:**  Nu este cazul. | | | | | | |
| **6. Alte informaţii**   * 1. Ministerul Afacerilor Interne   2. Ministerul pentru Consultare Publică și Dialog Civic   3. Ministerul Comunicaţiilor şi pentru Societatea Informaţională   4. Ministerul Dezvoltării Regionale și Administrației Publice   5. Ministerul Economiei, Comerțului și Relațiilor cu Mediul de Afaceri   6. Ministerul Educației Naționale și Cercetării Științifice   7. Ministerul Energiei   8. Ministerul Finanţelor Publice   9. Ministerul Fondurilor Europene   10. Ministerului Sănătății   11. Ministerul Transporturilor   12. Secretariatul General al Guvernului   13. Cancelaria Primului-Ministru   14. Agenţia Naţională de Integritate   15. Autoritatea Electorală Permanentă   16. Agenţia Naţională pentru Achiziţii Publice   17. Agenţia Naţională a Funcţionarilor Publici   18. Consiliul Superior al Magistraturii | | | | | | |
| **Secţiunea a 7-a**  **Activităţi de informare publică privind elaborarea**  **şi implementarea proiectului de act normativ** | | | | | | |
| **1. Informarea societăţii civile cu privire la necesitatea elaborării proiectului de act normativ**  Proiectul a fost afișat pe pagina de internet a Ministerului Justiției | | | | | | |
| **2. Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţenilor sau diversităţii biologice**  Proiectul de act normativ nu se referă la acest subiect. | | | | | | |
| **3. Alte informații**  Nu sunt | | | | | | |
| **Secţiunea a 8-a**  **Măsuri de implementare** | | | | | | |
| **1. Măsurile de punere în aplicare a proiectului de act normativ de către autorităţile administraţiei publice centrale şi/sau locale - înfiinţarea unor noi organisme sau extinderea competenţelor instituţiilor existente**  Proiectul de act normativ nu se referă la acest subiect. | | | | | | |
| **2. Alte informaţii**  Nu sunt. | | | | | | |

Față de cele prezentate, a fost elaborat prezentul proiect de hotărâre a Guvernului, pe care, dacă sunteți de acord, vă rugăm să îl adoptaţi.

|  |
| --- |
| **Ministrul Justiției**  **Raluca Alexandra PRUNĂ** |

**Avizăm favorabil:**

|  |  |
| --- | --- |
| **Viceprim-ministru, Ministrul Dezvoltării Regionale și Administrației Publice**  **Vasile DINCU** | **Viceprim-ministru, Ministrul Economiei, Comerțului și Relațiilor cu Mediul de Afaceri**  **Costin Grigore BORC** |
| **Ministrul Afacerilor Interne**  **Petre TOBĂ** | **Ministrul pentru Consultare Publică și Dialog Civic**  **Victoria-Violeta ALEXANDRU** |
| **Ministrul Educației Naționale și Cercetării Științifice**  **Adrian CURAJ** | **Ministrul Energiei**  **Victor Vlad GRIGORESCU** |
| **Ministrul Fondurilor Europene**  **Cristian GHINEA** | **Ministrul Finanţelor Publice**  **Anca Dana DRAGU** |
| **Ministrul Muncii, Familiei, Protecției Sociale și Persoanelor Vârstnice**  **Dragoş Nicolae PÎSLARU** | **Ministrul Sănătății**  **Vlad VOICULESCU** |
| **Ministrul Transporturilor**  **Dan Marian COSTESCU** | **Secretarul General al**  **Guvernului**  **Sorin Sergiu CHELMU** |
| **Șeful Cancelariei Primului-ministru**  **Ioan Dragoș TUDORACHE** | **Președinte**  **Autoritatea Electorală Permanentă**  **Ana Maria PĂTRU** |
| **Președinte**  **Agenția Națională de Integritate**  **Bogdan STAN** | **Preşedinte**  **Agenţia Naţională a Funcţionarilor Publici**  **József BIRTALAN** |
| **Președinte**  **Agenţia Naţională pentru Achiziţii Publice**  **Bogdan PUŞCAŞ** | **Președinte**  **Consiliul Superior al Magistraturii**  **Mircea ARON** |